દુર્ગા પૂજા એ બંગાળનો સૌથી મોટો તહેવાર છે. દેશની બહુમતીનો તહેવાર છે. લઘુમતીના તહેવાર ખાતર બહુમતીના તહેવારની ઉજવણી અટકાવી દેવાઈ હોય તેવું કદાચ દુનિયાના કોઈ દેશમાં નહીં બન્યું હોય. લઘુમતી પોતાનો તહેવાર ઉજવી શકે તે માટે સરકારે અડચણો હોય તે દૂર કરવી રહી, પણ તેનો અર્થ એવો ના કરી શકાય કે બહુમતીના તહેવારને તમે અટકાવો. આ એ જ ભાવનાનું ઉલ્લંઘન થયું, જે ભાવના હેઠળ લઘુમતીને તેમના અધિકારો મળ્યાં છે. એ ભાવના કે દરેકને પોતાના ધર્મપાલનનો અધિકાર હોવો જોઈએ. દરેકમાં બહુમતી પણ આવી જાય એટલી સાદી વાત મમતા બેનરજી સમજ્યાં નથી કે ઈરાદાપૂર્વક સમજવા માગતાં નથી. તેઓ લઘુમતીના અધિકારો માટે વિશેષ કાળજી લેવા માગે છે, પણ તેનાથી લઘુમતીનું જ સૌથી મોટું અહિત તેમણે કર્યું છે તે વાત કમ સે કમ લઘુમતીએ જાતે સમજવાની જરૂર છે. તાજિયાના જુલુસમાં હિન્દુઓ પણ જોડાતા હોય તે દેશમાં મમતાએ આવું પગલું લેવાની જરૂર નહોતી. વાંક મુસ્લિમોનો નથી. વાંક મમતાનો છે, પણ બહુમતી લોકોના મનમાં રંજ પેદા થયો છે તેના કારણે વિના વાંકે મુસ્લિમો સામે મનમાં ડંખ ઊભો થશે.